Geskiedenis | Helshoogte Manskoshuis, Stellenbosch
Helshoogte mag dalk nie die oudste koshuis op kampus wees nie, maar wees verseker dat in die 44 jare van die bestaan van hierdie koshuis, is daar al vele tradisie geskep en geskiedenis gemaak. Ons koshuis word met rede op kampus al so respekteer. Die volgende is maar ’n kort opsomming van verskeie tradisies in Helshoogte, brokkies geskiedenis en interessante stukke.
Helshoogte is in 1973 op 11 Mei geopen, en amptelik ingewy op 12 Mei. Die koshuis is egter in 1972 tydens die boufase op 12 Mei as “Ellehoogte” gedoop, maar die naam is gou na “Helshoogte” verander in dieselfde jaar.
Helshoogte se huiswapen simboliseer die drie aspekte van ‘n gesonde opvoeding op Stellenbosch: die akademiese lewe, wat die hoofrede vir ons teenwoordigheid is, die sosiale vlak, waar menseverhoudinge ‘n groot rol vertolk en laastens die sportveld, waar liggaamlike ontwikkeling ‘n bydrae lewer om ‘n gesonde geestelike balans te handhaaf. Die drie pyle vertrek vanaf ’n gemeenskaplike basis en vind koers en eenheid in ’n draaikolk van beweging. Die horisontale deel dui op stabiliteit en standvastigheid – om al drie tegelyk die hoogtes in te skiet en sodoende simbolies te word van die opwaartse strewe na verwesenliking van ons ideale.
Alhoewel Helshoogte se amptelike wapen die drie pilare is, is daar in hierdie Huis nog ‘n beroemde kenteken: die Hoender. Die inwoners van Helshoogte staan met trots as “Hoenders” bekend op kampus.
Die koshuis staan ook as die Hoenderhok bekend, ’n feit waarop ons as Helshoogters trots is, en dit is uitgebeeld deur in 1982 ’n hoenderhaan op die koshuis se dak te monteer.
Die haan was in 1983 gesteel (en terugversorg), maar is in 1998 vervang met ’n nuwe haan. In 1995 het hierdie Haan elke oggend om 07:50 op die dak begin kraai om kampus te herinner wie koning kraai hier op Maties. Inwoners van Stellenbosch het al navraag gedoen indien ons Haan ’n dag of twee lank nie kraai nie!
Ons het ook ons beroemde “Hoenderdag” begin in 1981, ’n dag wat nou nog een van die grootste sosiale geleenthede op kampus is.
Helshoogte volg die BRUT-waardestelsel:
Broederskap: 320 broers, 10 vloere, 1 eenheid. Saam sal ons staan, deur dik en dun.
Respek: Respek vir ons waardes en daardie van die Universiteit van Stellenbosch. In Helshoogte toon ons respek teenoor dames, mekaar en teenoor daardie in ons onmiddelike omgewing.
Uitnemendheid: Ons uitnemendheid is geëts in 44 jaar se geskiedenis.
Trots: In Helshoogte is ons uiters trots op wie en wat ons is. Ons is trots op ons sukses en ons uitmuntende diversiteit. Ons is trots daarop dat elke broer in Helshoogte ‘n rol speel en sy eie talent kan byvoeg tot die sukses van ons koshuis